詠興五首 出府歸吾廬
作者：白居易
朝代：唐

paragraphs: 出府歸吾廬，靜然安且逸。
更無客干謁，時有僧問疾。
家僮十餘人，櫪馬三四匹。
慵發經旬臥，興來連日出。
出遊愛何處，嵩碧伊瑟瑟。
況有清和天，正當疎散日。
身閑自爲貴，何必居榮秩。
心足即非貧，豈唯金滿室。
吾觀權勢者，苦以身徇物。
炙手外炎炎，履冰中慄慄。
朝飢口忘味，夕惕心憂失。
但有富貴名，而無富貴實。